SYNTEC บวกแรง 5% โบรกฯ แนะซื้อ เป้า 6.27 บ.
SYNTEC บวกแรง 5% ล่าสุด ณ เวลา 10.59 น. อยู่ที่ 5.25 บาท บวก 0.25 บาท หรือ 5% สูงสุดที่ 5.30 บาท ต่ำสุดที่ 5.10 บาท ด้วยมูลค่าซื้อขาย 107.85 ล้านบาท โบรกฯ เชียร์ ซื้อ ชูเป้า 6.27 บาท ปรับเพิ่มประมาณการกำไรปีนี้
19 มิ.ย. 2560

ผู้สื่อข่าวรายงานว่า ราคาหุ้นบริษัท ซินเท็ค คอนสตรัคชั่น จำกัด (มหาชน) หรือ SYNTEC ล่าสุด ณ เวลา 10.59 น. อยู่ที่ 5.25 บาท บวก 0.25 บาท หรือ 5% สูงสุดที่ 5.30 บาท ต่ำสุดที่ 5.10 บาท ด้วยมูลค่าซื้อขาย 107.85 ล้านบาท

โดย บล.โกลเบล็ก ระบุในบทวิเคราะห์ แนะซื้อ SYNTEC ให้ราคาเหมาะสม 6.27 บาทต่อหุ้น ปรับเพิ่มประมาณการกำไรปี 60 ขึ้น 33% สู่ระดับ 1 พันล้านบาทเติบโต 15% เทียบช่วงเดียวกันของปีก่อน เนื่องจากบริษัทสามารถบริหารต้นทุนได้ดีส่งผลให้อัตรากำไรขั้นต้นไตรมาส 1/60 เพิ่มมาอยู่ที่ระดับ 20% (อัตรากำไรขั้นต้นปี 59 อยู่ที่ 17%) และคาดว่าจะทรงตัวได้ทั้งปี
นอกจากนี้ เตรียมขยายฐานรายได้ Recurring income โดยกำลังเจรจาเพื่อลงทุนในรีสอร์ท 1 แห่งมูลค่าราว 700-2,000 ล้านบาท จากในปัจจุบันที่มีเซอร์วิสอพาร์ตเม้นท์ 3 แห่งมีห้องพักรวม 434 ห้อง และเป็นเจ้าของ 1 โครงการมิกซ์ยูส The 8 Thonglor (ถือหุ้น 60%) มีพื้นที่ค้าปลีก 6 พัน ตร.ม.